《凤阳南行失道误趍定远》
明代·程敏政

自我为近臣，块坐今几春。出门将何之，引躅随他人。

南行二十日，但喜邮亭匀。渡淮宿濠梁，亹亹夜问津。

晓入定远山，四顾惊荒榛。人言此道非，迂远难具陈。

跋马重叹息，寒日吹沙尘。古来贤达士，岐路多沾巾。

安得指南车，慰此长途身。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。